Folosind anestezia locală și, după caz, sedarea conștientă, intervenția de inserare a implanturilor dentare decurge fără pic de durere. Se simt acele puncții anestezice timp de câteva secunde, după care zona amorțește pe deplin. După ce trece anestezia, medicamentele antialgice, prescrise printr-o rețetă, își fac efectul, astfel încât durerea să nu apară. În funcție de amploarea intervenției și de organismul fiecărui pacient, dozele administrate se ajustează astfel încât pacientul să se simtă confortabil cu zona operației.